
    

    

    
 
 
  Vulkanutbrot

 


    
 
 
  Eit vulkanutbrot er ei av dei mest spektakulære hendingane i naturen. Vulkanutbrot er sannsynlegvis også den mest livstruande av alle naturkatastrofar. Lavaen som blir slyngd ut, kan bli heile 1200 grader varm, og vulkansk oske og gass kan nå heile 30 kilometer opp i lufta. Dei største utbrota kan påverke vêret over heile verda. 

 


  

    

    

    
 
 
  Kva kjem vulkanutbrot av?

 


    
 
 
  Jordskorpa er full av hol og sprekkar. Nokre stader kan magmaen, det supervarme materialet som finst inni jorda, bli pressa heilt opp til overflata. Der blir magmaen kjølegare og storknar. Innsida av ein vulkan kollapsar etter at magmaen har blitt pressa ut, og det oppstår eit krater. Etter ei tid aukar trykket igjen, og det kjem eit nytt utbrot.

 


    
 
 
  Lyden av eit vulkanutbrot kan høyrast fleire hundre kilometer unna. 

 


  

    

    

    
 
 
  Kvar oppstår det vulkanar?

 


    
 
 
  Nærmare halvparten av dei aktive vulkanane i verda ligg på havbotnen, langs den såkalla «eldringen». På fastlandet kan ein vulkan bli danna der jordskorpa er tynn nok, og det ligg eit såkalla magmakammer under.

 


  

    

    

    
 
 
  Når oppstår det vulkanutbrot?

 


    
 
 
  Vulkanutbrot kan oppstå når som helst, og årsaka er prosessen som finn stad under jordoverflata. 

 


  

    

    

    
 
 
  Kvifor er vulkanutbrot farlege?

 


    
 
 
  Lavastraumen frå ein vulkan er umogleg å stanse, og han øydelegg alt han rører ved. Etter utbrotet kan det i fleire mils omkrins vere så mykje oske i lufta at det er umogleg å puste. Såkalla pyroklastiske straumar er kanskje det aller farlegaste ved eit utbrot. Pyroklastiske straumar består av varme gassar og vulkansk materiale, og kan bevege seg nedover skråninga på vulkanen med ei hastigheit på over 500 kilometer i timen! 

 


    
 
 
  Sikkerheitsona rundt ein aktiv vulkan blir ofte sett 40 kilometer unna.

 


  

    

    

    
 
 
  Kva er det mest øydeleggande vulkanutbrotet i historia? 

 


    
 
 
  Over 70 000 menneske døydde i utbrotet frå vulkanen Tambora i Indonesia i 1815. Dette utbrotet var også det kraftigaste i nedteikna historie. Men vi veit at det skjedde utbrot frå såkalla supervulkanar i ei enda fjernare fortid. Eit av dei skjedde i det som i dag heiter Yellowstone nasjonalpark i Wyoming, og det andre skjedde der India i dag ligg. Det kan tenkast at det indiske vulkanutbrotet var så kraftig at det bidrog til at dinosaurane blei utrydda. 

 


  

    

    

    
 
 
  Går det an å føresjå vulkanutbrot?

 


    
 
 
  Det går ikkje an å føresjå med absolutt nøyaktigheit når eit utbrot vil skje, men det finst varselsignal. Små jordskjelv og endringar i forma på bakken kan bety at magma er på veg mot overflata. Dette blir ofte målt ved hjelp av satellittar.

 


  

    

    

    
 
 
  Sikkerheitstiltak

 


    
 
 
  I møte med ein naturkatastrofe av slike dimensjonar er det berre éin ting å gjere, og det er å evakuere så fort som mogleg. 

 


    
 
 
  Vulkanar kan gjere stor skade, men dei var også ei viktig kraft i urhistoria til planeten vår. 

